Icaya 33
Rwot bilaro jone
1Ibineno can, in ŋat ma ineko dano,
ma kun in kikomi pe gineki, in ŋat ma doto dano,
kun ŋat mo pud peya oketo lok roro i komi.
Ka doŋ iweko neko dano woko,
in bene doŋ gibijweri woko;
ki ka doŋ iweko tim me doto dano woko,
in bene doŋ gibiketo lok roro ikomi.
2Ai Rwot, timwa ber, wan wakuri.
Bed macalo bad wa piny ma ru ki piny ma ru,
larwa i kare ma watye i can.
3Rok mukene giriŋo woko ka guwinyo dwan dano ma wo;
ka in ia malo ka lweny piwa,
lurok giket woko atata.
4Giyako jami calo okwil ma camo cam i poto;
ma gipye apyeya iye calo bonyo.
5Rwot dit adada, pien bedo malo;
en bimiyo jo Cion ducu ŋolo kop atir,
kun kitgi bene bedo atir;
6i karewu en bimiyo wucuŋ matek,
dok bilarowu, miyowu ryeko ki ŋec madit;
doŋ gin ma pire tek botwu en aye myero wulwor Rwot.
7Koŋ wunen, kit ma jo ma gitek i lweny kok kwede!
Dok lukwena me kuc bene gikok ki cwercwiny ma pe wacce!
8Yo gudo ducu doŋ gudoŋ noŋo, dano mo ma wote iye doŋ pe.
Nen, gicikke doŋ gituro woko,
caden ducu doŋ gicayogi acaya,
pe doŋ bene giparo pi dano.
9Lobo doŋ oballe woko;
alee bene otwodo Lebanon,
tekone bene tye ka rwenyo woko.
Caron doŋ odoko calo tim aroo;
Bacan ki Karmel pot yadigi doŋ
tye ka o woko aoya piny.
10Rwot owaco ni, “Kombeddi doŋ abia woko,
abitiŋŋe malo;
doŋ abikette gira abedo dit.
11Wuyaco cuŋ kai, ento wunywalo reŋ kal;
yweyo ma a ki i dogwu aye bibedo mac ma bityekowu.
12Rok ducu bidoko calo buru mac ma odoŋ ka mac oto,
macalo okuto ma gitoŋo ka doŋ giwaŋo i mac.”
13Wun jo ma wutye ka mabor
wuwiny gin ma doŋ atimo,
ki wun jo ma wutye cok, myero wuŋe twero ma atye kwede.
14Lubalo ma tye i Cion doŋ lworo omakogi woko,
jo ma kwero Lubaŋa komgi doŋ myel amyela.
“Aŋa i kinwa ma twero bedo i ŋet mac ma wan neko dano?
Aŋa i kinwa ma twero bedo i ŋet mac malyel nakanaka ma pe to?”
15ŋat ma kite atir i nyim Lubaŋa ma loko lok ada, ma cwinye tye atir,
ma cwinye dag lonyo ma ginoŋo pi uno dano,
ma bene teŋo ciŋe pe ye gamo lim me wil i muŋ,
ma culo ite woko bene, pe winyo lok me neko dano,
ma miyo waŋe woko wek pe onen gin marac.
16En bibedo malo
ka gwokkene bibedo i cel gogo ma gicweyo ki got;
gibimiye camme, ki pii amatane bene pe bijwik.
17Wubineno kabaka ki waŋwu ki deyone;
wubineno lobo ma oyarre malac wa ka mabor.
18Cwinywu bilwodo lok i kom lworo madit twatwal.
“Lakwan wel kono tye kwene?
Dano ma giculo mucoro bote kono tye kwene?
Lakwan lubele ma gucudo malo likuŋ-ŋi tye kwene?”
19Pe dok wubineno rok ma luŋala,
rok ma loko leb mapat atika,
ma pe wuniaŋ i gin ma giloko,
ma gidumo leb ma niaŋ iye tek.
20Koŋ wunen Cion, gaŋ ma wukwero
iye ninowu madito ma giciko!
Wubineno Jerucalem ki waŋwu,
ma en gaŋ ma oliŋ mot
calo kema ma pe gikobo ki kakare,
ma teke ma giguro kwede pe giputo,
dok tolle bene pe cot.
21Ento Rwot binyuto deyone kunnu,
ka ma kulu madoŋo ki matinone tye iye,
ka ma mel ma gikwano ki pol pe wok ki iye,
ki yeya me deyo bene pe wok ki iye.
22Pien Rwot aye lanolkopwa, en lalocwa,
Rwot aye kabakawa, en bilarowa.
23Tol yeyawu ogony woko;
pe mako te yat cuŋ matek i kabedone,
pe bene gitwero yaro boŋo iye wek yamo okuti.
I kare meno jami ayaka bibedo mubakke ata lipim ma dano bipoko i kingi;
kadi wa luŋolo bene gibinoŋo jami mogo olo twal.
24Pe tye dano mo ma bedo i lobowa ma biwaco ni, “An koma lit.”
Jo ma bedo iye ducu gibitimo botgi kica pi balgi.